
  EPIGRAF


  



  Ja sam sklon da mislim da je to tako, ali sam takođe sklon da mislim da nije tako; a ja ne znam čemu sam više sklon.


  



  Džordž Edvard Mur


  FRAGMENTI 1-49


  


  


  


  1. Od XVIII veka, pa sve dok to nedavno nije doveo u sumnju Jožef Hercog, mađarski istoričar i pisac sad već slavnog dela Jedina povest alhemije, smatralo se da je zlatna mehanička lutka koja predstavlja alhemičara Valentina Štirha delo Vokasona iz Grenobla, koji je godine 1738. prvi put pokazao svoje automatske figure: jednog svirača na flauti, jednog svirača na klarinetu i jednu patku koja jede; na Hercoga, između ostalih, poziva se i Imanuel Kant u knjizi Kritik der praktischen Vernunft, ali Hercog zastupa tezu da se ne radi ni o kakvoj latentnoj mehaničkoj napravi, već o samom Štirhu, čija je identičnost sa lutkom do te mere stvarna da su mu i kosa i sve malje na telu od zlatnih niti, te je istoričar Hercog ubeđen da je Valentin Štirh pronašao i isprobao lapis na sebi i sam se pretvorio u zlato, što takođe dokazuje izveštaj zabeležen u sudskim analima povodom slučaja Valentinovog nestanka, da je u njegovoj laboratoriji u Rostoku pronađena zlatna lutka, do detalja obučena u odeću kakvu je ovaj nosio, te je čak zabeleženo i da su joj oči bile vlažne.


   


  Uporedi sa fragmentima  19, 22, 43, 47.


   




  2. U knjizi Umetnost ili ludilo? poljskog psihoanalitičara Zecowskog (1965) može se pročitati odeljak posvećen romansijeru Maxu Oscaru (VII, 21), za kog Zecowski navodi da se plašio putovanja, jer je imao strahove da se ne izgubi, pa ipak, izgleda da je Oscar najviše strepeo od tekstova koje je objavljivao, što poljski psihoanalitičar ilustruje pričom koju je Max Oscar u poslednjem času povukao iz štampe, a koja u celosti glasi ovako: Georg Šulc već više od dvadeset godina radi kao skretničar na železničkoj postaji, izolovanoj od svih glavnih transferzala, negde iza divljih naselja grada Bremena, i svih dvadeset godina staža u tačno određeno vreme povlačio je ručicu skretnice u pravi položaj, iako je svega jedanput ili dvaput u njegovoj službi teretni voz prošao delom pruge koji on kontroliše, no i pored toga on od Uprave državnih železnica za svaki Božić i Dan železnice dobija čestitke, kao i uvek redovnu platu, samo mu je baš sad, ovog trenutka, pala na pamet ta misao koja ga ždere: šta bi se dogodilo kada, bar jedanput, ne bi povukao ručicu skretnice u tačno naznačeno vreme?


   


  Uporedi sa fragmentima  7, 11, 13, 17, 31, 38, 47.

